SK Úradný vestník Európskej únie C 125/27

Stanovisko Európskeho hospodárskeho a sociálneho výboru Návrh smernice Európskeho parlamentu a Rady o autorskom práve na digitálnom jednotnom trhu

[COM(2016) 593 final — 2016/0280 (COD)]

Návrh nariadenia Európskeho parlamentu a Rady, ktorým sa stanovujú pravidlá výkonu autorského práva a s ním súvisiacich práv uplatniteľné na niektoré online vysielania vysielacích organizácií a retransmisie televíznych a rozhlasových programov

[COM(2016) 594 final — 2016/0284 (COD)]

a

Návrh smernice Európskeho parlamentu a Rady o určitých povolených spôsoboch používania diel a iných materiálov chránených autorským právom a s ním súvisiacimi právami v prospech osôb, ktoré sú nevidiace, zrakovo postihnuté alebo postihnuté inou poruchou čítania, a o zmene smernice 2001/29/ES o zosúladení niektorých aspektov autorských práv a s nimi súvisiacich práv v informačnej spoločnosti

[COM(2016) 596 final — 2016/0278 (COD)]

(2017/C 125/03)

Spravodajca: Juan MENDOZA CASTRO

Konzultácia Európsky parlament, 6.10.2016 Rada, 26.10.2016 a 24.10.2016 Právny základ článok 114 Zmluvy o fungovaní Európskej únie Príslušná sekcia sekcia pre jednotný trh, výrobu a spotrebu Dátum schválenia v sekcii 13.1.2017 Prijaté v pléne 25.1.2017 Plenárne zasadnutie č. 522 Výsledok hlasovania (za/proti/zdržali sa) 144/0/2

1. Závery a odporúčania

1.1 EHSV víta balík opatrení na prispôsobenie autorského práva požiadavkám digitálneho hospodárstva.

1.2 Európskej únii chýba ucelený systém autorského práva. Na jeho vytvorenie je potrebné predovšetkým odstrániť roztrieštenosť a zároveň zlepšiť ochranu tvorcov, a to aj pred technologickými gigantmi, ktorí ovládajú trhy.

1.3 Oblasť autorského práva je veľmi zložitá, a to vzhľadom na množstvo zainteresovaných strán s odlišnými záujmami, ktoré sa však navzájom potrebujú. Reguláciou sa musí dosiahnuť vyváženosť medzi právami všetkých týchto subjektov, pričom sa musí predchádzať zbytočnej byrokracii a nezmyselným požiadavkám.

1.4 V porovnaní s „postupným“ prístupom Komisie EHSV navrhuje preskúmať a upevniť platné právne predpisy vrátane zmien v iných smerniciach, zvážiť, či je vhodné navrhnúť opatrenia týkajúce sa prípadov internetových vyhľadávačov a bezplatného prenosu obsahu prostredníctvom sietí Wi-Fi, a regulovať určité aspekty prostredníctvom nariadenia.

1.5 Výbor pripomína, že je dôležité a potrebné, aby EÚ urýchlene ratifikovala Marrákešskú zmluvu o autorskom práve v prípade nevidiacich osôb.

1.6 Online vysielanie vysielacích organizácií a digitálne retransmisie televíznych a rozhlasových programov: EHSV považuje návrh Komisie za primeraný a domnieva sa, že tento návrh podporí distribúciu európskej filmovej produkcie. Zásada „krajiny pôvodu“ nie je v rozpore s teritorialitou práva a zmluvnou slobodou.

1.7 Prispôsobenie výnimiek digitálnemu a cezhraničnému prostrediu: hoci sú v návrhoch Komisie problémy správne identifikované, EHSV k nim odporúča viacero zmien, ktoré sú zamerané na lepšie prispôsobenie autorského práva súčasným požiadavkám. Ide o tieto zmeny: — zahrnúť zásadu neplatnosti akéhokoľvek zmluvného ustanovenia, ktoré je v rozpore s výnimkami a obmedzeniami autorského práva (1), — hĺbková analýza údajov: — v záujme podpory inovatívnych podnikov musí rozsah pôsobnosti smernice (článok 2 návrhu) zahŕňať aj výskumných pracovníkov a podniky, ktorých cieľom je dosahovanie zisku, — do znenia je vhodné zahrnúť zásadu, že na samotné fakty a údaje sa nesmú vzťahovať autorské práva (ako sa uvádza v odôvodnení 8), — kópie diel za účelom zachovania kultúrneho dedičstva (2): spresniť a rozšíriť výnimku, aby sa diela, ktoré nie sú dostupné v rámci komerčných kanálov alebo ich držitelia práv nebudú aktívne poskytovať, boli sprístupnené online na neziskové účely; — nahradiť požiadavku používať špecializované terminály umiestnené v priestoroch inštitúcií (3), a zmeniť tak prístup k dielam a iným materiálom na technologicky neutrálny, — zaradiť novú výnimku týkajúcu sa cezhraničného nekomerčného poskytovania dokumentov európskymi knižnicami a archívmi; — upraviť výnimku pre vedecký výskum na nekomerčné účely uvedenú v smernici o informačnej spoločnosti, pretože jej uplatňovanie sa v určitých prípadoch považuje za veľmi zložité (4);

1.8 Rozsudok, v ktorom Súdny dvor EÚ stanovuje, že za určitých podmienok sa môže požičiavanie digitálnych kníh podobať požičiavaniu tradičných kníh (5), uspokojil opakovanú požiadavku používateľov knižníc a vzdelávacích ustanovizní.

1.9 Výbor víta návrh týkajúci sa digitalizácie, distribúcie a cezhraničného používania obchodne nedostupných diel (hlava III, kapitola 1).

1.10 Je vhodné, aby sa prostredníctvom európskych predpisov harmonizovala výnimka týkajúca sa slobody panorámy.

1.11 EHSV podporuje výhradné právo vydavateľov povoliť alebo zakázať na obdobie dvadsiatich rokov digitálne používanie ich tlačených publikácií.

1.12 Výbor súhlasí s tým, aby boli poskytovatelia služieb informačnej spoločnosti, ktorí uchovávajú a poskytujú verejnosti prístup k veľkým množstvám diel a iných materiálov chránených autorským právom, ktoré nahrali ich používatelia, povinní prijímať vhodné a primerané opatrenia na zabezpečenie fungovania dohôd s držiteľmi práv či zabrániť prístupu k takýmto dielam a iným predmetov ochrany (tzv. hodnotový rozdiel ).

1.13 EHSV sa domnieva, že návrh Komisie predstavuje pokrok v oblasti ochrany autorského práva, ktorí musia mať právo na spravodlivé odmeňovanie ich tvorivého úsilia a svoj podiel na komerčnom úspechu diel, a znamená tiež zachovanie vysokej úrovne ochrany a financovania diel.

1.14 Treba poznamenať, že je nevyhnutné, aby inštitúcie občianskej spoločnosti prispeli k zvýšeniu povedomia používateľov o dodržiavaní zákonov týkajúcich sa autorského práva. EHSV podporuje úsilie Komisie v boji proti pirátstvu a akejkoľvek forme protiprávneho používania obsahu chráneného zákonmi.

2. Návrhy Komisie

2.1 Vývoj digitálnych technológií zmenil spôsob, akým sa diela a iné predmety ochrany vyrábajú, produkujú, distribuujú a využívajú. Objavili sa nové použitia, ako aj nové subjekty a nové podnikateľské modely. V digitálnom prostredí sa takisto zintenzívnilo cezhraničné používanie a objavili sa nové príležitosti pre spotrebiteľov na prístup k obsahu chránenému autorským právom.

2.2 Hoci ciele a zásady stanovené právnymi predpismi EÚ v oblasti autorského práva zostávajú platné, je nevyhnutné prispôsobiť ich týmto novým skutočnostiam. Zásah na úrovni EÚ je potrebný aj preto, aby sa zamedzilo rozdrobenosti vnútorného trhu.

2.3 V tejto súvislosti sa v stratégii pre jednotný digitálny trh (6) prijatej v máji 2015 stanovila potreba „zmierniť rozdiely medzi vnútroštátnymi režimami autorského práva a umožniť širší online prístup k dielam pre používateľov v celej EÚ“. Zároveň sa zdôraznil význam zlepšenia cezhraničného prístupu k službám obsahu chráneného právami duševného vlastníctva, pričom sa objasnila úloha online služieb pri distribúcii diel a iných predmetov ochrany.

2.4 Komisia zverejnila v decembri 2015 oznámenie (7), v ktorom načrtla konkrétne opatrenia a dlhodobú víziu a poukázala na nevyhnutnosť dosiahnuť na jednotnom trhu v tejto oblasti pokrok, zmodernizovať predpisy v súlade s digitálnou realitou, zaručiť ďalšiu konkurencieschopnosť európskych odvetví tvorivej činnosti a zachovať náležitú rovnováhu medzi autorským právom a inými cieľmi verejnej politiky.

2.5 Na základe nedávneho návrhu o cezhraničnej prenosnosti (8) Komisia teraz navrhuje súbor legislatívnych opatrení s tromi cieľmi: i) zaručiť v EÚ širší prístup k obsahu a osloviť nové publikum, ii) prispôsobiť určité výnimky digitálnemu a cezhraničnému prostrediu, iii) podporiť spravodlivý a dobre fungujúci trh autorských práv.

2.6 V prvom rade existuje návrh nariadenia (9), ktorého cieľom je vytvoriť priaznivé podmienky pre nové formy online a digitálneho vysielania televíznych a rozhlasových programov, ktoré by boli podobné formám platným pre tradičné satelitné alebo káblové prenosy. Nové pravidlá inšpirované tými, ktoré sa zaviedli smernicou o satelitnom vysielaní a káblovej retransmisii (10), uľahčia a urýchlia vysporiadanie práv, ktoré sú nevyhnutné pre určité online služby poskytované vysielacími organizáciami, ako aj pre určité služby retransmisie. Tieto pravidlá majú uľahčiť vývoj trhu a rozsiahlejšie šírenie európskej televíznej a rozhlasovej produkcie. To zasa prispeje k väčším možnostiam výberu pre spotrebiteľov a väčšej kultúrnej rozmanitosti.

2.7 Súbežne s tým sa v návrhu smernice o autorskom práve na digitálnom jednotnom trhu (11) stanovuje nový mechanizmus vyjednávania, ktorý uľahčí uzatváranie licenčných dohôd na šírenie audiovizuálnych diel na platformách videa na požiadanie. Ide o súčasť širšieho politického úsilia čeliť viacerým faktorom, ktoré stoja za slabou dostupnosťou európskych audiovizuálnych diel, najmä filmov, v EÚ.

2.7.1 Problémy týkajúce sa udeľovania licencií a súbežné právne a zmluvné ťažkosti súvisiace s využívaním európskych audiovizuálnych diel v službách videa na požiadanie budú takisto predmetom štruktúrovaného dialógu so zainteresovanými stranami. Jeho cieľom bude zefektívniť postupy spojené s udeľovaním licencií a uľahčiť uzatváranie odvetvových dohôd, ktoré umožnia častejšie využívanie európskych diel a ich väčšiu dostupnosť. O výsledkoch dialógu bude Komisia informovať koncom roka 2018.

2.7.2 Predložený návrh smernice ponúka takisto riešenia, ako uľahčiť inštitúciám kultúrneho dedičstva udeľovanie licencií na práva, ktoré sú nevyhnutné na digitalizáciu a šírenie obchodne nedostupných diel s veľkou kultúrnou hodnotou. Prístup k dielam v nekomerčnom prostredí, ako sú napríklad vzdelávacie inštitúcie, verejné knižnice alebo nedivadelné priestory, je takisto veľmi dôležitý v záujme podpory kultúrnej rozmanitosti, vzdelávacích cieľov a účasti na spoločenskom živote. Okrem toho Komisia spolu so združením Riaditeľov európskych filmových agentúr (EFAD) a audiovizuálnym odvetvím zvažuje možnosť vytvorenia a financovania katalógu európskych filmov na vzdelávacie ciele v roku 2017.

2.8 Súbežne boli prijaté dva legislatívne návrhy (12) na uplatňovanie právnych predpisov EÚ súvisiacich s Marrákešskou zmluvou, ktorá od zmluvných strán vyžaduje, aby stanovili výnimky na pomoc osobám s poruchou čítania tlačeného textu s cieľom umožniť im prístup ku knihám a ďalšiemu tlačenému materiálu vo formátoch, ktoré im budú zrozumiteľné. V návrhu smernice sa stanovuje povinná výnimka a zaručuje sa jej uplatňovanie, aby sa tieto kópie v prístupných formátoch vytvárali a vymieňali na jednotnom trhu. Návrh nariadenia umožní cezhraničnú výmenu týchto kópií medzi EÚ a tretími krajinami, ktoré sú zmluvnými stranami uvedenej zmluvy.

3. Všeobecné pripomienky

3.1 EHSV víta balík opatrení na prispôsobenie autorského práva požiadavkám digitálneho hospodárstva.

3.2 Európske umenie má vo svete vedúce postavenie, avšak kinematografická produkcia, vydavateľský sektor a hudobná a umelecká tvorba musia čeliť roztrieštenosti trhu, kultúrnej a jazykovej rozmanitosti, ktoré sú inak veľkým bohatstvom, prechodu na digitálne technológie a finančným ťažkostiam.

3.3 Zjednodušenie systému povolení musí prispieť k menšiemu rozdrobeniu, uľahčiť cezhraničný prístup k online obsahu a vytvoriť väčšiu rovnováhu v oblasti ochrany autorov, najmä voči gigantickým podnikom, ktoré ovládajú digitálne trhy.

3.4 Oblasť autorského práva je veľmi zložitá, a to vzhľadom na množstvo zainteresovaných strán s odlišnými záujmami, ktoré sa však navzájom potrebujú. Reguláciou sa musí dosiahnuť vyváženosť medzi právami všetkých týchto subjektov.

3.5 Komisia zaujala „postupný“ prístup (13) a nenavrhuje celkové preskúmanie, ale len dôležité doplnenia k platným predpisom. EHSV navrhuje, aby sa zvážili tieto otázky: — preskúmanie a konsolidácia platného práva vrátane zmien ďalších smerníc, ako je napríklad smernica o lehote ochrany autorského práva (14) a smernica o určitých povolených spôsoboch použitia osirelých diel (15), — nariadenie ako nástroj vhodný na vybudovanie digitálneho jednotného trhu (16), — nevyhnutnosť alebo vhodnosť zohľadniť otázku internetových vyhľadávačov a bezplatného prenosu obsahu prostredníctvom sietí Wi-Fi (17).

4. Opatrenia na zabezpečenie širšieho prístupu k obsahu v celej EÚ

4.1 Online vysielanie vysielacích organizácií a digitálne retransmisie televíznych a rozhlasových programov (18)

4.1.1 Odvetvie výroby a vysielania televíznych a rozhlasových programov tvorí v EÚ takmer 12 000 podnikov, zamestnáva 255 000 osôb a jeho obrat je 66,5 miliardy EUR (19). Reforma je opodstatnená, pretože súčasné mechanizmy umožňujúce vysporiadanie autorských práv a s nimi súvisiacich práv sa nevzťahujú na online vysielanie, ani na určité digitálne retransmisie.

4.1.2 EHSV podporuje začlenenie zásady krajiny pôvodu, ktorá sa už uplatňuje pri satelitnom vysielaní (20) a nie je v rozpore s teritorialitou práva a zmluvnou slobodou.

4.1.3 EHSV sa domnieva, že technologicky neutrálnou zmenou právnych predpisov o digitálnej retransmisii sa musí novým poskytovateľom zjednodušiť postup získania práv, a tým aj zlepšiť prístup k obsahu, ktorý je pre spotrebiteľov dôležitý.

4.1.4 V rámci reformy sa správne stanovuje, že v prípade ťažkostí spojených s udeľovaním licencií členské štáty zabezpečia, aby dohody o prístupe k audiovizuálnym dielam na platformách videa na požiadanie a o ich dostupnosti zaisťoval nestranný orgán.

5. Prispôsobenie výnimiek digitálnemu a cezhraničnému prostrediu (21)

5.1 Európske knižnice, múzeá a archívy predstavujú kultúrny priestor pre európskych občanov a majú zásadný význam z hľadiska vzdelávania, výskumu a prenosu poznatkov. Zároveň prinášajú významný hospodársky príspevok v oblasti autorského práva (22).

5.2 Vzhľadom na chýbajúcu harmonizáciu, zložité právne predpisy, geografické prekážky a jazykové rozdiely sú európski výskumní pracovníci znevýhodnení v porovnaní s ich kolegami z najvyspelejších krajín, ako sú napríklad USA. Z tohto dôvodu sa musí reforma zameriavať na dosiahnutie troch cieľov: rozšíriť pôsobnosť a prispôsobiť sa novým technologickým skutočnostiam, stanoviť harmonizovanú a povinnú formu a zabezpečiť právnu istotu, pokiaľ ide o reguláciu výnimiek a obmedzení (23).

5.3 V Haagskej deklarácii (2014) sa poukazuje na veľký potenciál hĺbkovej analýzy údajov z hľadiska inovácie a výskumu. Pre výskumných pracovníkov, MSP a veľké technologické spoločnosti je hĺbková analýza údajov základným nástrojom, ktorý sa v EÚ nevyužíva v dostatočnej miere, a to pre právne, technologické a zmluvné obmedzenia.

5.4 Komisia navrhuje stanoviť povinné výnimky pre rôzne možné prípady: — hĺbková analýza údajov na účely vedeckého výskumu v prípade rozmnožovania a extrakcie vykonávaných neziskovými výskumnými organizáciami, — digitálne používanie diel a iných predmetov ochrany na výhradný účel ilustrácie pri výučbe, a to v oprávnenom rozsahu na nekomerčný účel, — rozmnoženiny diel v záujme zachovania kultúrneho dedičstva.

5.5 Hoci sa EHSV domnieva, že v návrhoch Komisie sa správne identifikujú problémy, navrhuje zmeny zamerané na lepšie prispôsobenie právnych predpisov súčasným potrebám (pozri závery). Okrem iných aspektov je dôležité, aby výnimky z autorského práva neboli anulované zmluvnými dohodami alebo technologickými nástrojmi. Takisto je vhodné preskúmať výnimku z autorského práva pre vedecký výskum na nekomerčný účel (čl. 5 ods. 3 písm. a)), pretože jej uplatňovanie sa považuje za veľmi zložité (24).

5.6 EHSV takisto požaduje, aby sa harmonizovala výnimka týkajúca sa slobody panorámy, ktorá umožňuje ľuďom vyhotovovať a nahrávať na internet fotografie diel, ako napríklad budovy alebo sochy umiestnené na verejných priestranstvách. Komisia sa napriek tomu, že uznáva opodstatnenosť tejto výnimky, rozhodla ponechať možnosť jej implementácie na členské štáty, a to na nepovinnej báze.

5.7 Autorské právo a s ním súvisiace práva v prospech osôb, ktoré sú nevidiace, zrakovo postihnuté alebo postihnuté inou poruchou

5.7.1 Výbor pripomína, že je dôležité a nevyhnutné, aby EÚ urýchlene ratifikovala Marrákešskú zmluvu o uľahčení prístupu k uverejneným dielam pre osoby nevidiace, zrakovo postihnuté alebo postihnuté inou poruchou čítania, ktorá nadobudla platnosť 30. septembra 2016. Táto zmluva prinesie mnohým nevidiacim či zrakovo postihnutým európskym občanom prístup k väčšiemu počtu dostupných diel, čím sa im otvoria dvere ku kultúre, vzdelávaniu, zamestnaniu, a tým aj k skutočnému sociálnemu začleneniu.

5.7.2 Návrh nariadenia (25) a smernice (26) umožňujú Únii splniť medzinárodný záväzok vyplývajúci z Marrákešskej zmluvy. Navyše je v súlade s povinnosťami Únie vyplývajúcimi z Dohovoru Organizácie Spojených národov o právach osôb so zdravotným postihnutím.

5.8 Udeľovanie licencií a širší prístup k obsahu. Bude povolená digitalizácia a šírenie komerčne nedostupných diel, ktoré boli prvýkrát uverejnené v EÚ (článok 7), a licencia udelená v jednom členskom štáte bude uplatniteľná v celej EÚ (článok 8).

5.9 Nové súvisiace právo týkajúce sa vydavateľov tlače

5.9.1 Podľa článku 11 ods. 1 a ods. 4 návrhu smernice (27) členské štáty zabezpečia týmto vydavateľom výhradné právo – na obdobie dvadsiatich rokov – povoliť alebo zakázať digitálne používanie ich tlačových publikácií.

5.9.2 EHSV podporuje toto opatrenie určené na zabezpečenie spravodlivého a rovnomerného rozdelenia hodnoty medzi vydavateľov tlačových publikácií, ktorí ich vytvárajú, a online platformy, ktoré ich využívajú.

5.9.3 EHSV podotýka, že mnohí vydavatelia tlače – potrebnej v záujme demokracie – čelia finančnej kríze, v dôsledku ktorej mnohé publikácie prestávajú vychádzať a dochádza k masovým stratám pracovných miest, zatiaľ čo tí, ktorí ich informácie využívajú, dosahujú čoraz vyššie príjmy (28).

5.10 Použitia chráneného obsahu online

5.10.1 Poskytovatelia služieb informačnej spoločnosti, ktorí uchovávajú a verejne sprístupňujú veľké množstvo diel alebo iných predmetov ochrany, ktoré nahrali ich používatelia a sú chránené autorským právom, prijmú v spolupráci s držiteľmi práv opatrenia na zabezpečenie fungovania dohôd uzatvorených s držiteľmi práv o používaní ich diel alebo iných predmetov ochrany určených držiteľmi práv v spolupráci s poskytovateľmi služieb. Na jednej strane sa budú využívať opatrenia, ako sú účinné technológie rozpoznávania obsahu, na strane druhej títo poskytovatelia budú poskytovať držiteľom práv dostatočné informácie a zavedú mechanizmy podávania sťažností a mechanizmy nápravy. Členské štáty umožnia spoluprácu medzi jednotlivými stranami (29).

5.10.2 Opatrenie, ktoré EHSV považuje za primerané, by malo odstrániť hodnotový rozdiel ( value gap ), ktorý v súčasnosti existuje medzi držiteľmi práv a poskytovateľmi služieb informačnej spoločnosti, pretože držiteľom práv umožní prijímať lepšie rozhodnutia o používaní ich diel. Existujú príklady služieb založených na propagácii, ktoré neprinášajú tvorcom dostatočnú kompenzáciu ich autorských práv, pričom online služby platené formou predplatného tieto kompenzácie dosahujú (30).

6. Lepšie fungovanie trhu autorských práv

6.1 EHSV súhlasí s tvrdením Komisie, že porušovanie autorských práv na komerčnej úrovni, pre ktoré je typické priživovanie sa na práci a investíciách iných, predstavuje v súčasnosti vážnu hrozbu pre európskych tvorcov. Bez účinného a vyváženého systému presadzovania nebudú autorské práva a iné práva duševného vlastníctva dostatočne chránené a oslabia sa investície do tvorivej činnosti, ako aj inovácie (31).

6.2 Autori musia mať právo na spravodlivé odmeňovanie ich tvorivého úsilia a na svoj podiel na komerčnom úspechu diel a profitovať zo zachovania vysokej úrovne ochrany a financovania diel (32).

6.3 V návrhu, ktorý EHSV považuje za primeraný, sú stanovené opatrenia, ktoré by mali posilniť zmluvné nároky autorov. Členské štáty síce musia zaručiť povinnosť transparentnosti, ako aj mechanizmy úpravy zmlúv a mimosúdneho riešenia sporov, reformou sa zlepšuje vyjednávacia pozícia autorov a umelcov (33).

6.4 Treba podotknúť, že je nevyhnutné, aby verejné a súkromné organizácie občianskej spoločnosti prispievali v príslušných oblastiach k zvýšeniu informovanosti používateľov o tom, že autori musia byť v rámci stanovených zákonov za svoje diela odmeňovaní.

V Bruseli 25. januára 2017 Predseda Európskeho hospodárskeho a sociálneho výboru Georges DASSIS

(1) Ako sa stanovuje v smernici Európskeho parlamentu a Rady 2009/24/ES z 23. apríla 2009 (Ú. v. EÚ L 111, 5.5.2009, s. 16–22, článok 5) a smernici Európskeho parlamentu a Rady 96/9/ES z 11. marca 1996 (Ú. v. ES L 77, 27.3. 1996, s. 20–28, článok 15).

(2) Článok 5 návrhu Komisie, COM(2016) 593 final.

(3) Článok 5 ods. 3. písm. n) smernice o informačnej spoločnosti (Ú. v. ES L 167, 22.6.2001, s.10).

(4) http://libereurope.eu/blog/2016/10/14/basic-guide-eu-copyright-limitations-exceptions-libraries-educational-research-establishments/

(5) Vec C-174/15 Vereniging Openbare Bibliotheken/Stichting Leenrecht (Ú. v. EÚ C 14, 16.1.2017, s. 6).

(6) COM(2015) 192 final.

(7) COM(2015) 626 final.

(8) COM(2015) 627 final.

(9) COM(2016) 594 final.

(10) Smernica Rady 93/83/EHS z 27. septembra 1993 (Ú. v. ES L 248, 6.10.1993, s. 15).

(11) COM(2016) 593 final.

(12) COM(2016) 596 final, COM(2016) 595 final.

(13) Oznámenie COM(2016) 592 final.

(14) Smernica Európskeho parlamentu a Rady 2006/116/ES z 12. decembra 2006 (konsolidované znenie) (Ú. v. EÚ L 372, 27.12.2006, s. 12–18).

(15) Smernica Európskeho parlamentu a Rady 2012/28/EÚ z 25. októbra 2012 (Ú. v. EÚ L 299, 27.10.2012, s. 5–12).

(16) Stanovisko EHSV (Ú. v. EÚ C 264, 20.7.2016, s. 51).

(17) Pozri rozsudok Súdneho dvora EÚ vo veci C-484/14 Tobias Mc Fadden/Sony Music Entertainment Germany GmbH (Ú. v. EÚ L 419, 14.11.2016, s. 4–5).

(18) Pozri poznámku pod čiarou č. 9.

(19) Eurostat: Programming and broadcasting statistics (2015).

(20) Pozri poznámku pod čiarou č. 10.

(21) Pozri poznámku pod čiarou č. 11.

(22) Ich nákupy predstavujú 4,8 miliardy EUR ročne: Outsell report, „Library Market Size, Share, Performance and Trends“.

(23) Pozri: Towards a modern, more European Copyright Framework. EBLIDA (European Bureau of Library, Information and Documentation Associations); Europeana; Association of European Research Libraries (LIBER); Public Libraries 2020; International Federation of Library Associations and Institutions (IFLA).

(24) Pozri poznámku pod čiarou č. 4.

(25) COM(2016) 595 final.

(26) COM(2016) 596 final.

(27) Pozri poznámku pod čiarou č. 11.

(28) Internetové platformy dosiahli v roku 2015 príjmy vo výške 153,65 miliardy USD a odhaduje sa, že v roku 2020 tieto príjmy dosiahnu sumu 260,36 miliardy UDS. Pozri https://www.statista.com/statistics/237800/global-internet-advertising-revenue/

(29) Pozri článok 13.

(30) Ako uvádzajú autori Jan Hückmann a Dora Grünwald, kanál YouTube s 1 miliardou používateľov zaplatil v roku 2015 držiteľom autorských práv 630 miliónov USD; služba Spotify, ktorá má o niečo viac než 10 miliónov používateľov, zaplatila 2 miliardy USD. Pozri zdôvodnenie spoločnosti Google proti tomuto opatreniu na stránke https://europe.googleblog.com/2016/09/european-copyright-theres-better-way.html.

(31) Pozri poznámku pod čiarou č. 13.

(32) Pozri poznámku pod čiarou č. 16.

(33) V súčasnosti sa na nich vzťahuje smernica 2014/26/EÚ (Ú. v. EÚ L 84, 20.3.2014, s. 72).